བུ་སྟོན་རིན་པོ་ཆེ་ནི་རབ་བྱུང་ལྔ་པའི་ལྕགས་སྟག་སྤྱི་ལོ་༡༢༩༠ལ་འཁྲུངས།དང་པོར་ཐར་པ་ལོ་ཙཱ་བ་ལས་ཙན་དྲ་བ་བསླབས་ནས་ལོ་ཙཱ་མཁས་པར་མཁྱེན།བླ་མ་རྡོ་རྗེ་རྒྱལ་མཚན་སོགས་ཀྱི་མདུན་ནས་དུས་འཁོར་སོགས་མདོ་རྒྱུད་མཐའ་ཡས་པ་གསན།རྩིས་སོགས་ལའང་ལེགས་པར་སྦྱངས།དབང་མདོར་བསྟན་གྱི་འགྲེལ་བ་སུམ་བརྒྱ་དྲུག་ཅུ་བ་ཡང་བསྒྱུར།དུས་འཁོར་ཤོང་འགྱུར་ལ་འགྱུར་བཅོས་མང་དུ་གནང༌།བོད་དུ་འགྱུར་བའི་གཞུང་མཐའ་དག་ལ་ཞིབ་བརྟག་མཛད།ཆོས་འབྱུང་རིན་པོ་ཆེ་དང་རྩིས་གཞུང་མཁས་པ་དགའ་བསྐྱེད་སོགས་གསུང་རྩོམ་པོད་སུམ་ཅུར་ཉེ་བབ་རྩམས།འདི་བའི་གསུང་འབུམ་གྱི་པར་སྔར་མེད་ལ་རྒྱལ་དབང་བཅུ་གསུམ་པའི་རིང་ལ་རྩེ་པོ་ཏ་ལའི་ཤོད་དུ་པར་གསར་བཞེངས་གནང་སྐབས་དགེ་བཤེས་རིན་པོ་ཆེ་འབྲས་སྒོ་ཤེས་རབ་རྒྱ་མཚོས་ཞུ་ཆེན་མཛད་དོ།།བུའི་སློབ་མ་ལོ་ཙཱ་བ་རིན་ཆེན་རྣམ་རྒྱལ་སྒྲ་ཚད་པ་རིན་ཆེན་རྣམ་རྒྱལ་ཡང་ཟེར་གྱིས་ཀྱང་འགྱུར་དང་འགྱུར་བཅོས་འཆད་སྤེལ་སོགས་ཀྱི་སྒོ་ནས་བུ་རིན་པོ་ཆེའི་རྒྱུན་བསྐྱངས་སོ།།གཞན་ཡང་སྣར་ཐང་ལོ་ཙཱ་བ་སཾ་གྷ་ཤྲིའ།ཞ་ལུ་ལོ་ཆེན་ཆོས་སྐྱོང་བཟང་པོ་དག་ཡིག་ཟ་མ་ཏོག་རྩོམ་པ་པོ་།སྐྱོགས་སྟོན་ལོ་ཙཱ་བ་ངག་དབང་རིན་ཆེན་བཀྲ་ཤིས་སྨིན་གྲུབ་ལོ་ཙཱ་བ་ཡང་ཟེར་ལ་ལི་ཤིའི་གུར་ཁང་རྩོམ་པ་པོ་ཡིན།ལོ་ཆེན་སྐྱབས་མཆོག་དཔལ།སྟག་ལོ་ཤེས་རབ་རིན་ཆེན་སོགས་རིག་གནས་རྒྱ་མཚོའི་ཕྲེང་བ་འཛིན་པའི་ལོ་ཙཱ་བ་དང་མཁས་པ་ཤིན་ཏུ་མང་པོ་བྱུང་མོད་ཐམས་ཅད་བརྗོད་ཀྱིས་མི་ལང་ངོ༌།།